Αλίκη ντε Λουζινιάν, κόμισσα του Γκλόστερ

Η Αλίκη ντε Λουζινιάν ή Αλίκη τού Ανγκουλέμ (γεννημένη μετά τον Οκτώβριο 1236 - Μάιος 1290) ήταν η πρώτη σύζυγος τού Γιλβέρτου ντε Κλερ, 7ου κόμη τού Γκλόστερ και ετεροθαλής ανιψιά τού βασιλιά Ερρίκου Γ΄ τής Αγγλίας. 

Φημολογούνταν ότι έγινε ερωμένη τού ετεροθαλούς εξαδέλφου της, πρίγκιπα Εδουάρδου (Α΄), ενώ φυλακίστηκε για λίγο λόγω τής προδοσίας τού συζύγου της.

 Καταγωγή 
Η Αλίκη ντε Λουζινιάν γεννήθηκε κάποια στιγμή μετά τον Οκτώβριο τού 1236  στο Ανγκουλέμ, Σαράντ, Γαλλία, κόρη τού Ούγου ΙΑ΄ των Λουζινιάν κυρίου ντε Λουζινιάν, Κουέ και Πευρά, κόμη τού Λα Μαρς και τού Ανγκουλέμ, και τής Γιολάνδης τής Βρετάνης,  και αδελφή τού Ούγου ΙΒ΄ των Λουζινιάν. Από την εκ πατρός γιαγιά της, Ισαβέλλα τού Ανγκουλέμ, βασιλική σύζυγο τού βασιλιά Ιωάννη τής Αγγλίας, ήταν ετεροθαλής ανιψιά του Ερρίκου Γ΄.

 Οικογένεια 
Η Αλίκη έφθασε στην Αγγλία σε μία μη καταγεγραμμένη ημερομηνία. Στις 6 Απριλίου 1250 ο πατέρας της σκοτώθηκε σε μάχη στο Φαρίσκουρ τής Αιγύπτου. Το 1253 η Αλίκη παντρεύτηκε τον Γιλβέρτο ντε Κλερ 7ο κόμη τού Γκλόστερ (2 Σεπτεμβρίου 1243 - 7 Δεκεμβρίου 1295). Αυτός ήταν γιος τού Ριχάρδου ντε Κλερ 6ου κόμη τού Χέρτφορντ και τής Μωντ ντε Λασύ. Ήταν δέκα ετών κατά τη στιγμή τού γάμου του. Στα μεταγενέστερα χρόνια, ο "Ερυθρός" Γιλβέρτος θα γινόταν ένας από τούς πιο ισχυρούς και σημαντικούς ευγενείς τού βασιλείου. Ο γάμος έφερε δύο κόρες.

 Ισαβέλλα (10 Μαρτίου 1263 - 1333), παντρεύτηκε αρχικά τον Γκυ ντε Μπωσάμπ 10ο κόμη τού Γουόρικ, και στη συνέχεια τον Μωρίς ντε Μπέρκλεϋ 2ο βαρόνο τού Μπέρκλεϋ. Απεβίωσε άτεκνη.
 Ιωάννα (1264 - μετά το 1302), παντρεύτηκε πρώτα τον Ντάνκαν Μακντάφ 7ο κόμη τού Φάιφ, με τον οποίο απέκτησε παιδιά, και έπειτα τον Γερβάσιο Άβενελ.

 Ο πρίγκιπας Εδουάρδος 
δεξιά|μικρογραφία|286x286εσ|Ο βασιλιάς Εδουάρδος Α ́ τής Αγγλίας, υποτιθέμενος εραστής τής Αλίκης τού Λουζινιάν.
Η Αλίκη περιγράφηκε ως πολύ όμορφη, με σκούρα μαλλιά και μαύρα μάτια. Ήταν επίσης καλοντυμένη και προκλητική.  Λέγεται ότι έμοιαζε πολύ με τη γιαγιά της, βασίλισσα Ισαβέλλα.  Στα τέλη τού καλοκαιριού τού 1259, σύναψε φιλία με τον ετεροθαλή εξάδελφό της, τον πρίγκιπα Εδουάρδο, ο οποίος αργότερα θα ανέβαινε στον θρόνο ως βασιλιάς Εδουάρδος Α΄. Όταν ξεκίνησε εμφύλιος πόλεμος, και οι βαρόνοι εξεγέρθηκαν εναντίον τού βασιλιά με επικεφαλής τον Σίμωνα Ε΄ ντε Μονφόρ, ο σύζυγος τής Αλίκης τούς υποστήριξε. Ο πρίγκιπας Εδουάρδος, ο οποίος ηγήθηκε τού βασιλικού Στρατού, πήγε γρήγορα στον πόλεμο εναντίον των προδοτών, που είχαν εγκαταλείψει τον πατέρα του. Το κάστρο Τόνμπριτζ, ένα από τα ακίνητα τού Γκλόστερ, καταλήφθηκε από τα στρατεύματα τού πρίγκιπα Εδουάρδου, και η Αλίκη που διέμενε στο κάστρο εκείνη την εποχή, συνελήφθη. Υποστηρίζεται ότι ο πρίγκιπας και η εξαδέλφη του έγιναν εραστές, ενώ εκείνη ήταν φυλακισμένη.  Η νεαρή σύζυγος τού Εδουάρδου, Ελεονώρα τής Καστίλης, βρισκόταν τότε στη Γαλλία. Η Αλίκη απελευθερώθηκε λίγο αργότερα.

Στη Μάχη τού Λιούις στις 14 Μαΐου 1264, οι δυνάμεις τού βασιλιά Ερρίκου Γ΄ ηττήθηκαν από εκείνες με επικεφαλής τον Σίμωνα και τον Γκλόστερ, οι οποίοι διοικούσαν τη δεύτερη γραμμή μάχης. Μετά τη νίκη, ο Γιλβέρτος και ο αδελφός του Θωμάς χρίστηκαν ιππότες. Ο Σίμβν ντε Μονφόρ έγινε ο de facto ηγεμόνας τής Αγγλίας. Στις 20 Οκτωβρίου, ο κόμης τού Γκλόστερ αφορίστηκε. Έναν μήνα αργότερα, διαφώνησε με τον Μονφόρ και μεταβίβασε την υποταγή του στον πρίγκιπα Εδουάρδο. Αργότερα, μετά τη Μάχη τού Έβσαμ, στην οποία σκοτώθηκε ο Σίμων ντε Μονφόρ, ο Γκλόστερ ανταμείφθηκε πλουσιοπάροχα για την υποστήριξή του στον πρίγκιπα Εδουάρδο, και τού παραχωρήθηκαν το κάστρο και ο τίτλος τού Αμπεργκαβεννί και το κάστρο τού Μπρέκνοκ. Έγινε ο ισχυρότερος κύριος στα Ουαλικά Σύνορα. Το 1267 αυτός και η Αλίκη άρχισαν να ζουν χωριστά. Στις 18 Ιουλίου 1271 χώρισαν επίσημα, και ο γάμος ακυρώθηκε στις 16 Μαΐου 1285. Ο Γκλόστερ παντρεύτηκε για δεύτερη φορά, στις 30 Απριλίου 1290, την Ιωάννα τής Άκρας, κόρη τού πρίγκιπα Εδουάρδου, ο οποίος είχε ανέλθει στον θρόνο το 1272 ως βασιλιάς Εδουάρδος Α΄ τής Αγγλίας. Η Αλίκη απεβίωσε τον Μάιο τού 1290. Μέσω τής κόρης τής Ιωάννας, η Αλίκη ήταν γιαγιά τής Ισαβέλλας ΜακΝτάφ κόμισσας τού Μπούκαν, η οποία τοποθέτησε το στέμμα τής Σκωτίας στο κεφάλι τού Ροβέρτου Α΄ Μπρους στο Σκόουν.

 Αναφορές 

Κατηγορία:Οίκος των Λουζινιάν